Na osnovu člana 44. Poslovnika Narodne skupštine („Službeni glasnik RS“, br. 20/12 – prečišćen tekst), Odbor za rad, socijalna pitanja, društvenu uključenost i smanjenje siromaštva, na sednici održanoj 02. aprila 2013. godine, a na osnovu rasprave vođene na javnom slušanju „Položaj ratnih veterana u Srbiji“, usvojio je sledeće

Z A K Lj U Č K E:

**I** Izuzetno je važno uticati na promenu svesti da ratni veterani predstavljaju teret društvu.

Važno je što pre doneti zakon o boračko-invalidskoj zaštiti, kojim će biti izvršena kodifikacija svih propisa iz oblasti boračko-invalidske zaštite i time pojednostaviti postupak za ostvarivanje prava, kao i izvršiti usaglašavanje regulative u ovoj oblasti s ustavnim promenama i istu na jedinstven način urediti za celu teritoriju Srbije.

U novoj zakonskoj regulativi i podzakonskim aktima, potrebno je definisati pojam ratnog veterana, u smislu vrste učešća u ratu, odnosno oružanim akcijama, teritorije njegovog ratnog učešća, vremena provedenog u ratu i organa koji bi ove pojmove precizirao.

**II** Ukazuje se na potrebu revizije korisnika boračko-invalidske zaštite, u cilju isključenja iz zaštite neosnovano priznatih korisnika, kao i utvrdiđivanja realnog vojnog invaliditeta onim korisnicima, kojima je priznat veći procenat od realnog.

Prilikom donošenja novih zakonskih rešenja, treba voditi računa o tome da se stečena prava korisnika koji ispunjavaju zakonske uslove, ne umanjuju, već unapređuju.

**III** Potrebno je pojednostaviti proceduru upućivanja na lečenje korisnika boračko-invalidske zaštite u vojnomedicinske ustanove, u sve rehabilitacione centre i druge ustanove u kojima je započeto lečenje pacijenata, kao i pojednostaviti proceduru zamene ortopedskih pomagala.

Neophodno je razmotriti mogućnost otvaranja centara za ratnu traumu i psiholoških savetovališta.

**IV** Pozdravlja se inicijativa za izgradnju centralnog spomen-obeležja borcima poginulim u prethodnim ratovima, kao znak pozitivnog stava društva prema žrtvama rata.

Podržava se inicijativa za izradu socijalne karte korisnika boračko-invalidske zaštite, radi uvođenja principa pravednosti u daljoj raspodeli sredstava namenjenih ovim korisnicima.

**V** Osmišljavanjem različitih programa i donošenjem novih zakonskih rešenja, potrebno je uticati na to da pripadnici ove populacije, ako ispunjavaju zakonske uslove kao i ostali kandidati, imaju prioritet u zapošljavanju i ostvarivanju ostalih prava iz društvenog života.

Potrebno je poboljšati saradnju sa Nacionalnom službom za zapošljavanje i Unijom poslodavaca i pripremiti programe za zapošljavanje ratnih veterana i ratnih vojnih invalida.

**VI** Na osnovu definisanog pojma ratnog veterana, potrebno je sačiniti njihov registar, u cilju utvrđivanja moguće materijalne i druge zaštite i unapređivanja njihovog daljeg položaja.

**VII** Neophodno je poboljšati saradnju sa ministarstvom nadležnim za obrazovanje, radi donošenja adekvatne pravne regulative za zaštitu dece ratnih veterana, kroz dodelu stipendija, prava na besplatne udžbenike i davanje prioriteta u dodeli učeničkih i studentskih domova.

 Odbor zadužuje Pododbor za pitanja ratnih veterana i žrtava ratova od 1991. do 1999. godine da prati sprovođenje ovih zaključaka i da o tome obaveštava Odbor.

 PREDSEDNICA

 Milica Dronjak